Fižulić: “Moj odlazak u SAD u ovoj situaciji bio bi smiješan” (7/2/02) - 2002-02-07
Petorica HSLS-ovih ministara traže od Dražena Budiše i Malog vijeća da im se jasno predoče kriteriji po kojima bi trebali biti smijenje
Danas je hrvatski ministar gospodarstva Goranko Fižulić objasnio razloge otkazivanja svojeg posjeta Sjedinjenim Državama. Ministar Fižulić smatra da se radi o ispravnoj odluci, jer “slijedom događanja u proteklih nekoliko dana, shvatio sam da se mogu naći u nezavidnoj situaciji – da budem nevjerodostojan, da ne kažem grubu riječ “smiješan”, u tome što ću biti prisiljen otići pod ostavkom, ili je dati za vrijeme službenog puta, zbog ovih ili onih razloga. I kada je to bilo razvidno, naravno da sam, u konzultaciji s drugima, shvatio da je moj put nepotreban, moj put osobno. Formulacija koja je otišla iz Ministarstva gospodarstva nije bila dovoljno precizna. Ona se odnosila na kompletno otkazivanje New Yorka i Los Angelesa. No, mi ne možemo otkazati, niti smo mi bili jedini gosti iz Hrvatske, konferenciju u Washingtonu. Mi smo tamo bili gosti. Što moguća smjena petorica HSLS-ovih ministara znači za ukupni rejting Hrvatske? “Svaka politička nestabilnost u Hrvatskoj Hrvatsku uvijek na neki način košta, kao što nas je koštalo u proteklih deset godina. Naravno da je na prvom mjestu svih investitorskih poduhvata u Hrvatskoj politička stabilnost, a na drugo, treće i četvrto mjesto dolaze svi oni ostali parametri,” kazao je ministar Fižulić. Petorica HSLS-ovih ministara traže od Dražena Budiše i Malog vijeća da im se jasno predoče kriteriji po kojima bi trebali biti smijenjeni, a ukoliko se to ne dogodi, oni će aktivirati svoje zastupničke mandate u hrvatskom Saboru, što bi neminovno dovelo do novih raskola u HSLS-u. Ministar Fižulić ove medijske spekulacije nije htio ni potvrditi, ni demantirati. “Neka Malo vijeće donese svoje odluke, a ministri iz redova HSLS-a, i ne samo ministri, nego i ostali članovi izvršne vlasti, nakon toga će donijeti svoje odluke. Činjenica je da nas svih petorica imamo saborske mandate, prema tome, i tu činjenicu i te kako treba uvažavati.” Usput budi rečeno, koalicijska Vlada premijera Račana obilježila je danas dvogodišnjicu mandata, ocijenivši da je učinila više od planiranog, a premijer je istaknuo da će, unatoč stranačkim događanjima, Vlada raditi odgovorno.